PRISMA is ’n digitale Afrikaanse kultuurbedryfdatabasis wat mense se bydraes tot die Afrikaanse film, literatuur, musiek, televisie en teater opteken. Die naam, PRISMA, dui op 'n prisma se vermoë om lig vanuit 'n spektrum te fokus, soos die projek ook inligting vanaf 'n verskeidenheid bronne op 'n enkele plek fokus. PRISMA is die mees gedetailleerde aanlyn databasis van die Afrikaanse filmbedryf wat beskikbaar is, en anders as die Internet-rolprentdatabasis teken dit alle bydraes tot Afrikaanse films op, nie alleen dié van ‘belangrike’ rolspelers soos regisseurs, hoofakteurs en draaiboekskrywers nie. Dit beteken dat rolspelers in die Afrikaanse kultuurbedryf waaroor gewoonlik nie geskryf word nie, byvoorbeeld musikante en tegniese personeel, se bydraes ook op hierdie databasis verreken word. Anders as die Internet-rolprentdatabasis teken dit ook bydraes tot die Afrikaanse literatuur, musiek, teater en televisie op, en verskaf dus ’n breër beeld van ’n persoon se bydrae tot die Afrikaanse kultuurbedryf. Die projek word deur Burgert Senekal van die Universiteit van die Vrystaat se Eenheid vir Taalfasilitering en Bemagtiging bestuur en het sy oorsprong in studies van samewerkingsnetwerke in die Afrikaanse kultuurbedryf, byvoorbeeld van die film, toneel, en literatuur.